**Kingston** (en lingua norfolk *Daun a'Taun*) é a capital do territorio australiano no Pacífico Sur da Illa Norfolk. As oficinas virreinais, lexislativas, administrativas e xudiciais están situadas en Kingston. A cidade é a segunda máis antiga de Australia, e é de grande importancia histórica e cultural para todos os insulares de Norfolk e outros australianos.

Historia
--------

A cidade foi fundada o 6 de marzo de 1788 polo tenente Philip Gidley King e 22 colonos (incluíndo 9 homes e 6 mulleres convictas) que desembarcaron ese día do HMT *Supply*. Partiran de Port Jackson tan só unhas semanas despois do establecemento da colonia Británica de Nova Gales do Sur. O asentamento foi inicialmente coñecido como Sidney ou Sydney Bay, e por 1796 era chamada "cidade de Sydney", en honor do vizconde Sydney, ministro do Interior británico e patrón da Primeira Frota. King estableceuse nunha casa no outeiro sobre a cidade, a masa de raíces no chan fixo que a chamaran "rooty hill", cuxo nome foi adoptado en Rooty Hill, Nova Gales do Sur cando posteriormente King estableceu unha casa alí.

Kingston sería así o asentamento orixinal dos colonos occidentais na Illa Norfolk. Con todo, este asentamento foi abandonado en 1814, e os edificios foron destruídos para evitar que outras persoas ocupásenos. En 1825, a illa foi reocupada, esta vez como unha colonia penal británica con capacidade para 2000 presos. A colonia gañou fama de someter aos prisioneiros a un tratamento brutal, e foi pechada pola presión pública entre 1855 e 1856.

No 2004, o Ministro de Terra e Ambiente australiano Ivens "Toon" Buffett foi asasinado na cidade, foi o segundo asasinato coñecido na illa desde 1893.

Na actualidade, a cidade é pouco máis que o centro administrativo deste territorio autónomo australiano, sen que funcione apenas como asentamento. A capital *de facto* é a cidade de Burnt Pine, no interior da illa, que é o verdadeiro centro económico e vital da illa.

Xeografía
---------

Kingston atópase aliñada este-oeste na chaira de Kingston que se eleva desde a costa ata aproximadamente 20 m sobre o nivel do mar nos contrafortes dos cantís de Kingston. A chaira ten 1´5 km. de longo por aproximadamente 500 m. de ancho, con area calcaria cara ao sur ao longo da costa e arxilas basálticas cara ao norte ao longo dos contrafortes. O extremo occidental da chaira está marcado polos 60 m. de alto de Flagstaff Hill. O arroio de Watermill Creek atravesa a chaira logo de nacer en Arthur Vale ao noroeste, e únese ao arroio Town Creek e varios afluentes menores para formar os pantanos de Kingston antes de desembocar na baía de Emily. A maioría das praias accesibles da illa atópanse ao longo das beiras de Kingston. Cara ao sur, Emily Bay e Slaughter Bay ábrense á lagoa de Kingston e aos arrecifes e a ampla extensión da baía de Sydney. Cara ao leste, o cemiterio da baía ábrese directamente no Océano Pacífico Sur.

Clima
-----


| Datos climáticos para Kingston |
| --- |
| Mes | Xan | Feb | Mar | Abr | Mai | Xuñ | Xul | Ago | Set | Out | Nov | Dec | Anual |
| Media máxima en °C | 26 | 25 | 24 | 23 | 21 | 19 | 18 | 18 | 19 | 21 | 22 | 24 | 21,7 |
| Media mínima en °C | 19 | 20 | 19 | 18 | 16 | 16 | 14 | 13 | 14 | 16 | 17 | 18 | 16,7 |
| Precipitación media mm | 84 | 109 | 94 | 130 | 145 | 140 | 155 | 137 | 94 | 94 | 66 | 86 | 1 334 |
| Fonte: Weatherbase  |

Goberno municipal
-----------------

Non existe un nivel de gobernación municipal na illa de Norfolk, e a cidade non ten límites formais. As funcións municipais como a recolleita de lixo e mantemento de aseos públicos e vestiarios xunto á praia están a cargo da Kingston and Arthurs Vale Historic Area Conservation & Maintenance Team. A cidade non ten emblemas heráldicos distintivos.

Pobos e aldeas próximas
-----------------------

A cidade de Burnt Pine atópase a 3 km. cara ao noroeste, e a aldea de Middlegate a 2 km. ao norte. A deshabitada Illa Nepean e Philip Island dominan a vista ao mar desde Kingston.

Patrimonio da Humanidade
------------------------

Kingston atópase no centro da Kingston and Arthurs Vale Historic Area, que foi inscrita na lista do Patrimonio da Humanidade o 31 de xullo de 2010 como un dos grupo de once sitios das colonias penais australianas.

Galería
-------

* Kingston Pier, cun remolcador arrastrando unha gabarra coa carga da nave atracada en alta mar.Kingston Pier, cun remolcador arrastrando unha gabarra coa carga da nave atracada en alta mar.
* Vellas gabarras nos pendellos de Kingston.Vellas gabarras nos pendellos de Kingston.
* Guindastre en Kingston Pier descargando unha gabarra.Guindastre en Kingston Pier descargando unha gabarra.

Notas
-----

1. ↑  Buffett, Alice Inez, *Speak Norfolk Today: An Encyclopedia of the Norfolk Island language*, Himii Publishing, Norfolk Island 1999: 24
2. ↑  Hoare, Merval, *Norfolk Island: a revised and enlarged history 1774–1998*, CQUP, Rockhampton 2003 (5th ed): 9–10
3. ↑  'View of the Town of Sydney, Norfolk Island', 1796, watercolour by WN Chapman, in Hoare, op.cit. plate 2
4. ↑  Rooty Hill Road, Kingston, Norfolk Island, Google Maps, accessed 7 March 2013
5. ↑  
"Weatherbase: Historical Weather for Kingston, Norfolk Island". Weatherbase. 2011. Consultado o 24 de novembro de 2011.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Kingston, Illa Norfolk Modificar a ligazón no Wikidata*** |

### Ligazóns externas

* Kingston en Pitcairners.org
* Kingston and Arthurs Vale Historic Area

|  |  |
| --- | --- |
| Control de autoridades | 
* Wd: Q30963
* WorldCat
* VIAF: 934144783083397672122
* BRE: 2064343
* EBID: ID
* GeoNames: 2161314
* LCCN: n2005017067

 |